Onsdagsløpene avvikles på Momarken

Løpene som skulle vært avviklet på Bjerke onsdag 3. mars vil avvikles på Momarken.

Grunnet det høye smittepresset i Oslo generelt, og Groruddalen spesielt, har Bydelsoverlegen i Bjerke bydel kommet med en sterk anbefaling om at det ikke skal avvikles løp på Bjerke inntil smittepresset i området synker. DNT og Norsk Trav AS følger oppfordringen, og derfor er det besluttet at onsdagens løp vil avvikles på Momarken Travbane.

Momarken skal avvikle onsdagens lunsjløp. Etter at lunsjløpene er ferdig kjørt vil stallområdet ryddes og gjestebokser desinfiseres før kveldens løp hvor første løp har starttidspunkt kl 18.27.

Tirsdagens V75-løp på Bjerke vil avvikles som planlagt, men det kommer endringer i den oppsatte terminlisten for de kommende løpsdagene på Bjerke. Det kommer nærmere informasjon om dette i løpet av kvelden.